Publication: Magyar Közlöny
Issue: MK-2000-100 (Year: 2000, Number: 100)
Era: 1990-2004
Section: a 29/2000. (X. 6.) OM rendelethez
Paragraph Index: 90

1. A képzési cél Olyan szakemberek képzése, akik orvosi diplomával és szakorvosi szakképesítéssel rendelkeznek, akik alkalmasak szakorvosi és biztosításszakmai ismereteik felhasználásával megelőző, gyógyító, tanácsadó szerepüket a biztosítás minden ágában magas színvonalon megvalósítani, alkalmasak az egészségügyi rendszer hosszú távú, kiszámítható és gazdaságos működtetésére. A végző szakemberek ismerjék fel a szakterületükön a hazai és nemzetközi tendenciákat és legyenek képesek ezekre adekvát válaszok kidolgozására. Váljanak alkalmassá a lakosság egészségi állapotának elemzése útján az egészségügyi szükségletek meghatározására, azok rangsorolására, a kielégítési lehetőségek meghatározására, az ellátórendszer és a finanszírozás ellenőrzésére, a kereső- és munkaképesség minősítésére, a döntések szakmai megalapozására, az igazgatási feladatok sokoldalú ellátására. A biztosítási orvostani szakképesítéssel rendelkező orvosok alkalmasak a társadalombiztosítás különböző szervezetei orvosi feladatai, a biztosítási orvostani szakértői, üzleti biztosítók szakértői orvosi feladatai ellátására. A képzést eredményesen elvégző szakember: — ismerje az államháztartási reform alakulását, az egészségügy intézményi és finanszírozási területein tervezett változtatásokat, a tervezett átalakítás tendenciáit és finanszírozási rendszereit, — ismerje a magyar egészségügy helyzetét, fejlődési irányát, a tervezett átalakítás tendenciáit, 2000/100. szám — ismerje az ország gazdasági viszonyait, a költségvetés prioritásait, az egészségügy helyzetét, finanszírozási forrásait, — ismerje a társadalombiztosítás átalakítását, a piacon működő biztosítópénztárak és üzleti biztosítók közötti együttműködést és munkamegosztást, — legyen tisztában az állampolgárok nyugdíj-, egészségi és baleseti ellátásának forrásaival, arányaival, — legyen képes az egészségbiztosítási piac alakulásának követésére, a jelenségek interpretálására, a piaci változások miatt szükségessé váló intézkedések meghatározására, — aktív felvilágosító munkával járuljon hozzá a lakosság körében a szükséges szemlélet- és attitűdváltáshoz az önszerveződések és a biztosítási alapú öngondoskodás jelentőségének hangsúlyozásával, — ismerje az egyes biztosítási szakágakat, azok összefüggéseit, és speciális orvosi szakismereteinek birtokában legyen képes ezek megfelelő szintézisére, — legyen képes a biztosítás és az orvostan kölcsönhatásainak elemzésére, önálló szakmai döntések meghozatalára, — erősítse a biztosítottság gondolatával együtt járó tudatos megelőzés gondolatát. A fenti ismeretek birtokában váljék alkalmassá arra, hogy szűkebb szakterületén belül — a szempontok együttes mérlegelésével pályaalkalmassági, rehabilitációs szakvéleményeket adjon a különböző szervezetek részére, — az egészségi állapot ismeretében ítélje meg az egészségkárosodás és az esetleges veszélyeztetettség mértékét és kockázatát, — értékelje a betegségtípusok epidemiológiai szükségletét és a különböző elemzések: rokkantsági kataszter, betegségi regiszterek, morbiditási, mortalitási monitoring, analitikus epidemiológiai módszerek, elégedettségi vizsgálatok stb. alapján megszerzett ismereteit kapcsolja össze a kockázatkezelési szempontokkal, — ismerje fel a betegségtípusokra jellemző, meghatározó trendeket, s azokból orvosszakmai, biztosítási és gazdaságossági szempontok figyelembevételével megfelelő következtetéseket vonjon le és hozzon célszerű intézkedéseket, — ismerje az egészséget veszélyeztető tág értelemben vett környezeti expozíciók formáit, jellegét, amelyek megelőzésében, kiküszöbölésében az ellátó rendszer és a biztosító társaságok részéről közös szakmai és gazdasági érdek jelentkezik, — elemezze a sportorvostani kockázatokat és a kárrendezéssel kapcsolatos módszerek sajátosságait, — értékelje az életmód, az életvitel, a betegségek kockázatkezelésének szakmai, gazdasági és etikai normáit, a speciális élethelyzetek biztosítási és orvosi kezelési technikáit, módszereit, — igazodjon el a kockázatkezelés biztosítás- és orvostudományi módszertanában, — mérlegelje szakmai döntései közvetlen és távolabbi hatásait, — kezelje az informatikai és egyéb adatállományokat, ismerje az elemzések és hatékonyságvizsgálatok módszertanát és hasznosítási lehetőségeit, — ismerje az egészségügyi intézmények statisztikai adatszolgáltatásait, az adatvédelem szabályait, — ismerje az intézmények belső minőségbiztosítási rendszereinek lehetséges formáit.

Source: https://magyarkozlony.hu/hivatalos-lapok/a17970fbb5d2f315315e78693745ceacd65e45fb/dokumentumok/4d2ff7558d1edfddd0dc15f6ae31e93027d65c78/letoltes